Veolia

**Veolia** eli **Veolia Environnement S.A.** on ranskalainen, usealla mantereella toimiva yhdyskuntapalveluihin keskittynyt yrityskonserni. Sen liiketoiminnassa on kolme keskeistä toimialaa: vesi (talous- ja jätevesi), jätehuolto (jätteidenkuljetus ja -käsittely) ja energiapalvelut (lämmitys ja ilmastointi). Lisäksi Veolia oli joukkoliikenneyhtiö Transdevin omistajana, kunnes myi osuutensa saksalaiselle Rethmann Groupille vuonna 2019.

Veolian kotipaikka on Pariisi. Yhtiö on julkinen osakeyhtiö ja sen osake noteerataan Euronextin Pariisin pörssissä (VIE). Vuonna 2015 yhtiö oli talouslehti ''Fortunen'' julkisten suuryritysten Global 500 -listalla sijalla 376. Talouslehti ''Forbesin'' laajemmalla Forbes Global 2000 -listalla Veolia luokiteltiin vuonna 2015 Ranskan 35. suurimmaksi ja maailman 723. suurimmaksi julkisesti noteeratuksi suuryritykseksi.

Yhtiön markkina-arvo oli maaliskuun 24. päivänä 2016 yhteensä 11,5 miljardia euroa. Vuonna 2015 yrityksen liikevaihto oli 24,96 miljardia euroa ja yhtiö teki 450 miljoonan euron nettotuloksen. Edellisvuonna 47&nbsp;% liikevaihdosta tuli veteen liittyvästä toiminnasta, 36&nbsp;% jätehuollosta ja 16&nbsp;% energiaan liittyvistä toiminnoista.

Vuonna 2015 konserni työllisti 173&nbsp;960 ihmistä

## Historiaa
Yritys tulkitsee historiansa alkaneen 14. joulukuuta 1853, jolloin keisarillisella määräyksellä perustettiin vesiyhtiö *Compagnie Générale des Eaux* (CGE). Jo samana vuonna se sai sopimuksen veden toimittamisesta Lyoniin ja seitsemän vuotta myöhemmin yhtiö teki 50-vuotisen vedentoimitussopimuksen Pariisiin. Vuonna 1867 François Grandjouan voitti sopimuksen Nantesin katujen *likavesien ja saastan poistamisesta ja muuttamisesta lannoitteeksi*. Vuonna 1870 Soulierin veljekset käynnistivät vanhojen mattojen ja sanomalehtien keräys-, osto- ja myyntitoiminnan. Edellä mainitut toiminnot yhdistyivät vuosina 1980 ja 1990 CGE:n kanssa. 1880-luvulla CGE:n vesiliiketoiminta laajeni ulkomaille: Venetsiaan, Istanbuliin ja Portoon. Vuonna 1935 perustettiin lämmitys- ja ilmastointijärjestelmiä toimittava *Chauffage Service*. Tämä yhdistyi toisen yrityksen kanssa 1960 ja liitettiin CGE:hen 1967.

Vuonna 1980 tehtiin laajoja yritysjärjestelyjä. CGE:hen muodostui neljä keskeistä liiketoiminta-aluetta, jotka Veolialla oli vielä 2010-luvulle tultaessa. Vuonna 1994 CGE:stä tuli Euroopan suurin yhdyskuntien ympäristöpalvelujen toimittajayritys. Vuonna 1998 CGE Group muutti nimensä Vivendiksi. Seuraavana vuonna perustettiin Vivendi Environnement, johon yhdistettiin Vivendi Water (vesiliiketoiminta), Onyx (jätteenkäsittely), Dalkia (energia) ja Connex (liikenne). Vuonna 2000 yhtiö listautui Pariisin pörssiin. Emokonserni Vivendi Universalin omistusosuus Vivendi Environnementista pieneni viidennekseen. Tällöin yritys oli jo käytännössä itsenäinen toimija. Yhtiönimeksi vaihdettiin *Veolia Environnement* vuonna 2003. Vuonna 2005 yhtiön kaikki neljä liiketoiminta-aluetta nimettiin Veolia-brändin mukaisesti: Veolia Water, Veolia Environmental Services, Veolia Energy (Dalkia) ja Veolia Transport.

Maaliskuussa 2011 Veolia Environnement ja Ranskan valtiollinen Caisse des Dépôts et Consignations perustivat *Veolia Transdev* -osakeyhtiön, johon silloiset liikenneyhtiöt Veolia Transport ja Transdev yhdistettiin. Maaliskuussa muodostettu yhteisyritys Veolia Transdev muutti nimensä Transdev SA:ksi.

## Kuvia

Bragança43.jpg| Pienehkö jätevedenpuhdistamo Portugalin Bragançassa (2007).
Zahradní Město, Jahodová, cisterna s pitnou vodou.jpg| Poikkeustilanteen vesihuoltoa vedenjakeluautolla Prahassa (2013).
Birmingham energy recovery facility 24y07.JPG|Veolia-konsernin jätteenpoltto- ja voimalaitos Englannin Birminghamissa.
City of Westminster Veolia refuse lorry 10 Jun 2015 central London.JPG|Veolian jätteenkuljetusauto Lontoon Westminsterin kaupunginosassa.

## Katso myös
*Suez Environnement, eräs Veolia Environnementin ranskalainen kilpailija
*Transdev, vuonna 2011 Veolian ja Caisse des Dépôts et Consignations -yhtiön perustama joukkoliikennepalveluja tarjoava yhteisyritys

## Lähteet

## Aiheesta muualla

* Veolia Environnement S.A. VIE (France: Paris)  (wsj.com)